( A Nemzeti Színház részére 2016. márciusában)

Tisztelt színházigazgató uram!

Művem, melyről már hónapokkal ezelőtt is írtam önnek, átesett a legutolsó javításokon is. Így, kézbe véve a papírköteget, büszkeséggel telik meg szívem. Megvallom, nem ön az első, aki elolvashatja, hogyan is merném önnek igen érdemes személyek véleménye nélkül ajánlani?   
Darabom, mely végül a Csongor és Tünde nevet kapta, úgy hiszem méltó helyet foglal el hazánk drámai alkotásai között. Megvallom, egyetlen műfaji meghatározásba kissé bajos beleszuszakolni. Ha mégis meg kellene próbálkoznom e nehéz feladattal, azt mondanám, művem a romantikus mesedráma és a bölcseleti dráma határa között mozog. Lórikám szerint tündérjáték, meg is izente Facebookon kedves ismerőseinek, hogy kedveljék, ha esetleg megosztanám vélük. Bemutatása igencsak nagy hasznára válhat a színháznak. Mesés elemei engedik a jelmez és díszlettervezők álmait szabadon szárnyalni, akár egy sólyommadár. Lehetőséget nyújt a monumentalitásra s a modern technika vívmányainak korlátlan használatára, ez utóbbi tapasztalataim szerint nagy közönségcsalogató erővel bír .(Gondolok itt a különböző holografikus masinériákra, az emelő szerkezetekre, ajánlom figyelmükbe továbbá Tesla s Edison munkáit).  
Ezenfelül ifjak és aggastyánok egyaránt örömüket lelnék az előadásban. Gyermekek számára a mesei gazdagság, a népi históriákhoz köthető közismert motívumok, illetve a vizualitás lehet vonzó, , a fiatalságot a boldogságkeresés örökzöld témája, a sírig tartó szerelem létezésének kérdése, a cselekmény fordulatossága csábíthatja a nézőtérre, a korosabbakat pedig a mélyebb bölcseleti tartalmak, illetve az önmagukkal rokonítható szereplők ( Mirigy). Nyomós érvem még ennek tetejében, hogy a művem, mely egy képzelt világban játszódik, színterében a rendező kénye-kedve szerint változtatható, így egy párhuzamos univerzumból akár világunk jelenkorába is áttranszportálhatják a cselekményt. Alternatíváim éppenséggel akadnak erre az eshetőségre, per exemplum Csongor lehetne akár egy masiniszta, a gőzmozdonyok Bánk bánja, Tünde pedig egy grófkisasszony, aki a szigorú szabályok miatt csak délben merészkedhetne a pórnép közé. Ráadásul alkotásom végkifejlete némiképp formálható is! Bevallom én magam is elgondolkoztam azon az ötleten (s szinte csábított a gondolat!), mi lenne akkor, ha az utolsó felvonásban Mirigy Csongorhoz fordulna, mondván: „Csongor! Én vagyok az anyád!” No, de ezek már részletkérdések. S ha már esetleg szereplőválogatáson törné a fejét, egy remek javaslatom lenne ön számára, kedves színházigazgató uram: Három szép leányom van, melyeket kitűnő ízléssel áldott meg a sors. Megsúgom önnek, hogy mind a három leányom, különösen Bözsike oda van az önök színházának ifjú színészéért, bizonyos Fehér Tiborért. Ha baráti tanácsomat megfogadja eme jóvágású legénynek kínálja fel Csongor szerepét, hiszen délcegsége már magában rengeteg kisasszonyt sarkallna jegyvételre.

Tisztelettel és baráti odaadással..  
Vörösmarty Mihály